6 sterf in busongelukDie wrak van die bus. (Foto: Verskaf) Ses mense, onder wie ŉ baba, is Sondag laat in ŉ busongeluk op die R61 tussen Aberdeen en Beaufort-Wes dood. Charles Bramwell, adjunkdirekteur van provinsiale verkeer in die Oos-Kaap, het aan Maroela Media gesê ŉ bus met 36 insittendes was van Langa in die Wes-Kaap na Elliotdale in die Oos-Kaap onderweg toe die bestuurder van die bus na bewering beheer oor die bus verloor het. Die bus het omstreeks 23:55 deur ŉ heining geploeg waarna dit omgeslaan het. Ses insittendes het in die voorval omgekom. Drie mans, twee vroue en ŉ baba is onder die sterfgevalle, het Bramwell gesê. Die wrak van die bus. (Foto: Verskaf) Drie ander insittendes het ernstige beserings in die ongeluk opgedoen en is na die Midlands-hospitaal in Graaff-Reinet gehaas terwyl 21 ander met ligte beserings in die Aberdeen-hospitaal opgeneem is. Volgens Bramwell het die bus glo teen ŉ hoë spoed gery. Die bestuurder was kort ná die ongeluk skoonveld en dit is nie duidelik of hy al opgespoor kon word nie. Die presiese omstandighede rakende die voorval word ondersoek.